Sport en Saterdag se rugbyArgieffoto. Dit was RUGBYDAG op 19 September regdeur hierdie mooi land van ons. My beskeie mening is dat ons eintlik die wenners was – ons was die beste span. Maar die stok in die wiel was die skeidsregter. Die mannetjie het gesorg dat Japan wen. Hoe dikwels was die tyd om, maar die meneer het hom glad nie daaraan gesteur nie. Die Suid-Afrikaners het hulle goed in die omstandighede gedra, al kon die spelers én bestuurder nie hul uiterste verbasing op hul gesigte verberg nie. Telkemale het NUL op die horlosie gewys, maar … Ek vra maar net: Het die skeidsregter nie openlik sy gevoelens teenoor Suid-Afrikaanse sport as onregverdig bewys toe Japan as wenners uitgestap het nie? Daar word so dikwels gesê, “hou politiek uit alle sport”, maar hoe dikwels word dit toegepas? Die hoeveelste buitelander kan seker nie eens “apartheid” ordentlik uitspreek nie. Gelukkig is daar uitsonderings. Daar word gepraat van “appertaait”. Die woord behoort in alle sport verban te word; dis ’n “bakleiwoord” en uit die oude doos. Sulke skeidsregters hoort nie in ons land nie. Bokke, al was die eindtelling teen julle, het julle beskaaf, beleef en onberispelik opgetree. Julle het gister Suid-Afrika se naam hoog gehou. Hierdie skeidsregter se ooglopende bevooroordeeldheid teenoor Suid-Afrika wys maar net weer die skewe indruk wat oningeligte mense in heelparty ander lande steeds vyandig teenoor ons kan laat optree. Bly liewer stil! Dié van julle wat so is, lewer net bewys van jul onkunde. Waarom leer julle nie uit die goeie voorbeeld van ons spanne nie? Julle is hardnekkig en “waar onkunde geluk bring, is wysheid dwaasheid”. Ons Suid-Afrikaners is trots op ons sportmense. Ronel Rabie van Bela Bela, Limpopo teen Japan